ไฟแนนซ์ทูเดย์
การเมืองเป็นเรื่องของศิลปะ
8 ส.ค. 2554

การเมืองเป็นเรื่องของศิลปะ 
...ฮือฮากันทั้งวงการ เมื่อจู่ๆ ประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. ออกมาบอกว่า ได้มีผู้ทาบทามชื่อโผล่มาเป็น รมว.พลังงาน ในรัฐบาล ยิ่งลักษณ์ ชินวัตร ถ้าเป็นจริงก็ต้องเชียร์กัน เพราะถือว่าเป็นมืออาชีพ งานนี้ประเสริฐจะได้รู้พิษสงว่าการเมืองเป็นอย่างไร การเมืองจะตรวจสอบเองว่า เคยทำอารายไว้ ประเสริฐรวยแค่ไหน ประวัติที่เคยทำไว้จะมีคนคลี่คลายปมให้ชนิดที่ประเสริฐอาจคิดไม่ถึง ม่ายเชื่อคอยดูสิ 




...บรรดาแรงงานต้องติดตามปัญหานี้ให้ดี แว่วว่า วันที่ 5 ส.ค.ที่ผ่านมา ได้มีการประชุมร่วมของประกันสังคมกับ สปสช. ตามมาตรา 10 ของ พ.ร.บ.หลักประกันสุขภาพแห่งชาติว่าด้วยการขยายบริการสาธารณสุขไปยังผู้ประกันตนในระบบประกันสังคม โดยมีผู้แทน สปส.และสำนักงานหลักประกันสุขภาพแห่งชาติ (สปสช.) หารือกัน ปรากฏว่า ที่ประชุมมีมติยื่นเรื่องให้คณะกรรมการกฤษฎีกาตีความใน 2 ประเด็น คือ
...หากมีการโอนผู้ประกันตนมาอยู่ในการดูแลของ สปสช. ทาง สปส.ต้องจ่ายเงินค่าจัดบริการทางการแพทย์ให้ สปสช.เป็นจำนวน 2.3 หมื่นล้านบาท เป็นเวลา 3 ปีหรือไม่ ถ้าหากจ่ายจะต้องจ่ายเต็มจำนวน ซึ่งประกอบด้วยส่วนที่ลูกจ้าง นายจ้างและรัฐจ่ายสมทบ หรือจ่ายเฉพาะส่วนที่รัฐร่วมสมทบเท่านั้น และหาก สปส.ไม่ต้องจ่าย รัฐต้องเป็นผู้รับภาระค่าใช้จ่ายทั้งหมดหรือไม่
...กรณีของแรงงานต่างด้าวที่ได้ใบอนุญาตทำงานในไทยอย่างถูกต้องตามกฎหมายกว่า 1 แสนคน จะมีแนวปฏิบัติอย่างไร เนื่องจากแรงงานต่างด้าวจะได้สิทธิประโยชน์การรักษาพยาบาลตามกฎหมายประกันสังคม แต่ สปสช.จำกัดสิทธิการบริการเฉพาะคนไทย
ประเด็นเหล่านี้ฝ่ายกฎหมายทั้งสองฝ่ายถกกันหนัก ก่อนจะมอบให้สปสช.เป็นฝ่ายยื่นเรื่อง โดยระหว่างที่ยังรอคำตอบจากกฤษฎีกา ทั้ง 2 หน่วยงานจะประชุมร่วมกันเดือนเว้นเดือน ซึ่งการประชุมครั้งต่อไปในวันที่ 5 ต.ค. คอยตามลุ้นกันขอรับ ผลประโยชน์เราทั้งน้านน